VENDIM 
Nr. 335, datë 19.6.2025
 
PËR ORGANIZIMIN DHE FUNKSIONIMIN E AGJENCISË SË MENAXHIMIT TË BURIMEVE UJORE

Në mbështetje të nenit 100 të Kushtetutës, të shkronjës “b”, të pikës 1, të nenit 7, të ligjit nr. 29/2024, “Për burimet ujore”, të ndryshuar, dhe të nenit 6, të ligjit nr. 90/2012, “Për organizimin dhe funksionimin e administratës shtetërore”, me propozimin e Kryeministrit, Këshilli i Ministrave

VENDOSI:

I. DISPOZITA TË PËRGJITHSHME
1. Agjencia e Menaxhimit të Burimeve Ujore (në vijim “Agjencia”) organizohet si person juridik, publik, buxhetor, në varësi të Kryeministrit, me seli në Tiranë.
2. Agjencia financohet nga buxheti i shtetit dhe nga çdo burim tjetër i ligjshëm, sipas legjislacionit në fuqi.
3. Misioni i Agjencisë është mirëqeverisja e burimeve ujore, me qëllim përmbushjen e të gjitha nevojave jetësore, duke mbajtur në vëmendje qëndrueshmërinë e ekosistemeve, duke nxitur konkurrencën në përdorimin e burimeve ujore dhe prioritizimin drejt përfitueshmërisë ekonomike.
4. Agjencia organizohet dhe funksionon në përputhje me këtë vendim dhe në zbatim të ligjit nr. 29/2024, “Për burimet ujore”, të ndryshuar, dhe të ligjit nr. 15/2024, “Për Strategjinë e Mbrojtjes së Mjedisit Detar të Republikës së Shqipërisë”.
II. ORGANIZIMI DHE FUNKSIONIMI I AGJENCISË DHE ZYRAVE TË ADMINISTRIMIT TË BASENEVE LUMORE
1. Agjencia organizohet në nivel qendror dhe në nivel baseni lumor nëpërmjet zyrave të administrimit të baseneve lumore, degë të saj, në përputhje me basenet lumore të miratuara me vendim të Këshillit të Ministrave. 
2. Agjencia drejtohet nga drejtori i përgjithshëm, i cili organizon e drejton të gjithë veprimtarinë e saj dhe përgjigjet para Kryeministrit. Ai përfaqëson Agjencinë në marrëdhëniet me të tretët.
3. Zyra e Administrimit të Basenit Lumor drejtohet nga drejtori i saj. 
4. Marrëdhëniet e punës së drejtorit të përgjithshëm, të nëpunësve të Agjencisë dhe të zyrave të administrimit të baseneve lumore rregullohen sipas dispozitave të legjislacionit për nëpunësin civil, ndërsa për punonjësit administrativë, sipas dispozitave të Kodit të Punës. 
5. Struktura dhe organika e Agjencisë dhe zyrave të administrimit të baseneve lumore miratohen me urdhër të Kryeministrit, sipas përcaktimeve në legjislacionin në fuqi për organizimin dhe funksionimin e administratës shtetërore.
6. Rregullorja për metodat e brendshme të punës dhe për sjelljen e personelit të Agjencisë dhe zyrave të administrimit të baseneve lumore miratohet nga Kryeministri, me propozim të drejtorit të përgjithshëm.
7. Veprimtaria e Agjencisë mbikëqyret nga zëvendëskryeministri, i cili e përfaqëson Agjencinë në marrëdhëniet me jashtë të nivelit të lartë dhe kur gjykohet e nevojshme.
8. Agjencia ka stemën, logon dhe vulën e saj zyrtare. Stema e Agjencisë përbëhet nga stema e Republikës së Shqipërisë me shënimet “Republika e Shqipërisë, Kryeministria, Agjencia e Menaxhimit të Burimeve Ujore”, në përputhje me përcaktimet e vendimit nr. 474, datë 10.7.2003, të Këshillit të Ministrave, “Për mënyrën e përdorimit të stemës së Republikës, si dhe raportin e përmasave të saj”, të ndryshuar.
 9. Zyrat e administrimit të baseneve lumore kanë stemën, logon dhe vulën e tyre zyrtare. Stema e zyrave përbëhet nga stema e Republikës së Shqipërisë me shënimet “Republika e Shqipërisë, Kryeministria, Agjencia e Menaxhimit të Burimeve Ujore, Zyra e Administrimit të Basenit Lumor”, në përputhje me përcaktimet e vendimit nr. 474, datë 10.7.2003, të Këshillit të Ministrave, “Për mënyrën e përdorimit të stemës së Republikës, si dhe raportin e përmasave të saj”, të ndryshuar.
 10. Vula e Agjencisë dhe vulat e secilës Zyrë të Administrimit të Baseneve Lumore kanë formën dhe elementet, sipas përcaktimit të vendimit nr. 390, datë 6.8.1993, të Këshillit të Ministrave, “Për rregullat e prodhimit, administrimit, kontrollit dhe ruajtjes së vulave zyrtare”. Vulat prodhohen, administrohen dhe ruhen në përputhje me legjislacionin në fuqi.
III. PËRGJEGJËSITË DHE DETYRAT E AGJENCISË DHE ZYRËS SË ADMINISTRIMIT TË BASENIT LUMOR
1. Agjencia, referuar zhvillimit, rregullimit ligjor dhe financimit të sektorit të ujit, ka këto përgjegjësi dhe detyra: 
a) Në lidhje me politikat, strategjitë, planet, programet dhe projektet për zhvillimin e sektorit të ujit: 
i. përcakton vizionin drejt të cilit duhet të orientohet qeverisja e integruar e burimeve ujore; 
ii. analizon situatën e burimeve ujore, identifikon nevojat, me qëllim përcaktimin e prioriteteve dhe vlerëson propozimet, duke kryer fizibilitetin e tyre; 
iii. harton, zbaton e monitoron dokumentin e politikave të sektorit, Strategjinë Kombëtare të Menaxhimit të Burimeve Ujore, si dhe plane, programe e projekte, që synojnë menaxhimin e integruar të burimeve ujore, ruajtjen sasiore dhe cilësore, në bashkëpunim e koordinim me organet, entet, institucionet e specializuara në fushën e ujërave, në nivel qendror e vendor;
iv. siguron një kuadër të plotë, efektiv dhe të harmonizuar strategjik për mbrojtjen e mjedisit detar, duke koordinuar punën me institucionet vendëse dhe strukturat përgjegjëse të shteteve të tjera, me të cilat Shqipëria ndan sovranitetin mbi rajonin detar të Mesdheut;
v. harton Strategjinë e Mbrojtjes së Mjedisit Detar të Republikës së Shqipërisë, në bashkëpunim me ministrinë përgjegjëse për mjedisin dhe organet përgjegjëse për monitorimin e ujërave detare, sipas përcaktimeve në ligjin nr. 15/2024, “Për Strategjinë e Mbrojtjes së Mjedisit Detar të Republikës së Shqipërisë”.
b) Në lidhje me rregullimin ligjor të sektorit të ujit:
 i. identifikon dhe vlerëson nevojën për hartimin e legjislacionit në lidhje me menaxhimin e burimeve ujore; 
ii. harton dhe propozon aktet që rregullojnë fushën e menaxhimit të burimeve ujore dhe ndjek miratimin e tyre; 
iii. bashkëpunon me ministritë përgjegjëse në hartimin e akteve ligjore dhe nënligjore, kur përmbajta e tyre ndikon në menaxhimin e burimeve ujore; 
iv. monitoron zbatimin dhe ndikimin e kuadrit ligjor, si dhe sugjeron përmirësime sipas nevojës; 
v. bashkërendon punën për harmonizimin e kuadrit ligjor të sektorit me acquis-në e Bashkimit Evropian; 
vi. mbështet hartimin e kuadrit rregullator për administrimin dhe mbrojtjen e ujërave ndërkufitare dhe ndjek zbatimin e tyre, duke përfshirë marrëveshjet e konventat ndërkombëtare; 
vii. i propozon Këshillit Kombëtar të Territorit dhe Ujit (KKTU) miratimin e akteve rregullatore për menaxhimin e burimeve ujore në kompetencë të KKTU-së, sipas ligjit nr. 29/2024, “Për burimet ujore”, të ndryshuar, dhe, kur është e nevojshme, propozon shfuqizimin apo anulimin e akteve; 
viii. përfaqëson Këshillin Kombëtar të Territorit dhe Ujit në procese gjyqësore, lidhur me ato vendime të këtij organi të marra në kuadër të përgjegjësive që rrjedhin nga ligji nr. 29/2024, “Për burimet ujore”, të ndryshuar, dhe monitoron çështjet gjyqësore në nivel të basenit ujor.
c) Në lidhje me aspektin ekonomiko-financiar të sektorit të ujit:
 
i. drejton procesin për optimizimin e shfrytëzimit të burimeve ujore drejt përfitueshmërisë ekonomike, në përputhje me parimet, prioritetet në përdorim dhe nevojat e vendit, si dhe me kriteret për ruajtjen dhe mbrojtjen sasiore e cilësore të burimeve ujore; 
ii. kryen vlerësime të kosto-përfitimeve ekonomike të përdorimeve të burimeve ujore, bazuar në parashikimin afatgjatë të ofertë-kërkesës për ujë për nevoja të ndryshme, si dhe propozon tarifat për përdorimet e ndryshme të ujit dhe për shpenzimet administrative;
iii. kryen, rishikon e përditëson analizën ekonomike të përdorimit të ujit për çdo basen lumor ose liqenor;
iv. analizon dhe vlerëson qëndrueshmërinë e përdorimit të burimeve ujore në raport me impaktin social, ekonomik e mjedisor, duke marrë në konsideratë parimet “ndotësi paguan” dhe “rikuperimi i kostove të shërbimeve të ujit”;
v. vlerëson nevojën për financim të sektorit, identifikon burimet e financimit dhe bashkëpunon me aktorë vendës ose të huaj për sigurimin e financimeve për veprimtarinë ekonomike të burimeve ujore, si dhe menaxhon programet e asistencës financiare për to; 
vi. ndjek procesin e menaxhimit të integruar të burimeve financiare dhe monitoron përdorimin e fondeve përkundrejt planifikimit, në përputhje me parimin e eficiencës, transparencës dhe shpërndarjes së drejtë të burimeve, si dhe ngritjes së mirëmbajtjes së inventarit të përditësuar të të gjitha programeve të asistencës financiare të projekteve.
2. Agjencia ka këto përgjegjësi dhe detyra mbi drejtimin e sektorit të ujit: 
a) Projekton sistemin e miradministrimit të burimeve ujore (aktivitetin, organizimin, ndërveprimin me institucionet dhe aktorë të tjerë), si dhe garanton funksionalitetin, performancën dhe eficiencën e tij;
b) Organizon strukturën e sistemit, në përputhje me fushën e përgjegjësisë dhe aktivitetin, kuadrin strategjik dhe politikat e qeverisë, informacionin dhe njohuritë mbi sektorin, standardet që duhet të arrihen për aktivitetin dhe operimin e sistemit, sfidat dhe problematikat ekzistuese që paraqet sektori i ujit në Shqipëri;
c) Përcakton objektivat për sektorin dhe identifikon treguesit për vlerësimin e arritjes së tyre, vlerëson performancën e përdorimit të burimeve ujore përkundrejt objektivave dhe nivelit të përmbushjes së treguesve, si dhe ndërmerr nisma për përmirësimin e performancës në përputhje me rezultatet e treguesve;
ç) Përcakton objektivat e cilësisë mjedisore për çdo trup ujor, me qëllim arritjen e statusit të synuar;
d) Përcakton standardet dhe normativat në lidhje me treguesit sasiorë dhe cilësorë për mbrojtjen dhe përdorimet e ndryshme të burimeve ujore;
dh) Mirëmban dhe përditëson sistemin e integruar të informacionit në sektorin e ujit (me elemente thelbësore: Kadastra Kombëtare e Burimeve Ujore, Regjistri i Burimeve Ujore/Zonave të Mbrojtura Ujore, Regjistri i Lejeve dhe Autorizimeve të lëshuara nga organet e administrimit dhe menaxhimit të burimeve ujore), duke garantuar aksesin dhe shkëmbimin e të dhënave sipas ligjit;
e) Drejton e bashkërendon punën për mbledhjen, grumbullimin dhe përditësimin e të dhënave sasiore dhe cilësore të burimeve ujore, të informacionit për Kadastrën Kombëtare të Ujit nga institucionet përgjegjëse (duke kërkuar prej tyre të dhëna teknike, informacion, analiza apo mbështetje tekniko-konsultative), si dhe për pasqyrimin në Gjeoportalin Kombëtar;
ë) Krijon e përditëson një regjistër të të gjitha zonave, brenda secilit rajon të baseneve lumore, që janë shpallur si zona, të cilat kërkojnë mbrojtje të veçantë, sipas përcaktimeve të ligjit nr. 29/2024, “Për burimet ujore”, të ndryshuar;
f) Krijon një inventar të emetimeve, shkarkimeve dhe humbjeve, ku përfshihen, nëse janë të disponueshme, hartat e emetimeve, shkarkimeve dhe humbjeve të të gjitha substancave prioritare dhe ndotësve, të përcaktuar sipas ligjit nr. 29/2024, “Për burimet ujore”, të ndryshuar, për çdo rajon të basenit lumor dhe për ato pjesë të rajonit ndërkufitar të basenit lumor, që bie brenda territorit të Republikës së Shqipërisë, përfshirë edhe përqendrimet e tyre në sedimente dhe biotë;
g) Harton normativa, standarde, kërkesa, kritere dhe praktika të unifikuara për ruajtjen, përdorimin, rehabilitimin dhe përmirësimin e burimeve ujore, duke bashkëpunuar, sipas ligjit, me çdo ministri apo institucion përgjegjës;
gj) Përcakton, në bashkëpunim me ministrinë përgjegjëse për ujësjellës-kanalizimet, kërkesat dhe standardet për projektimin, ndërtimin dhe mirëmbajtjen e sistemeve të kanalizimeve, në përputhje me parashikimet e ligjit nr. 29/2024, “Për burimet ujore”, të ndryshuar;
h) Mban të dhënat/databazat tematike të sektorit dhe orienton e mbështet kërkimet, studimet, publikimet me karakter shkencor e teknik sipas ligjit;
i) Është përgjegjëse për marrëdhëniet ndërinstitucionale dhe garanton angazhimin e aktorëve, duke ngritur sistemin e ndërveprimit (mban databaza, dokumente, manuale, plane, teknika, raporte mbi komunikim-ndërveprimin e aktorëve, ndjek ngritjen e komisioneve, komiteteve apo grupeve të punës për çështje që lidhen me menaxhimin e burimeve ujore) në mënyrë të integruar, gjithëpërfshirëse dhe të qëndrueshme;
j) Kryen analiza, modelime dhe simulime/skenarë mbi burimet ujore dhe sjelljen e tyre, në nivel baseni apo trupi ujor, bazuar në modele matematikore të integruara në aplikacione dhe programe kompjuterike;
k) Nxit inovacionin, digjitalizimin dhe aplikimin e modeleve/praktikave më të mira në lidhje me vlerësimin, mbrojtjen dhe përdorimin e burimeve ujore;
l) Siguron bashkërendimin e dispozitave të ligjit nr. 29/2024, “Për burimet ujore”, të ndryshuar, në lidhje me përmbushjen e objektivave mjedisorë dhe veçanërisht të programeve të masave me autoritetet e tjera;
ll) Koordinon proceset e punës për hartimin dhe rishikimin e komponentëve të Strategjisë për Mbrojtjen e Mjedisit Detar, duke bashkëpunuar me ministrinë përgjegjëse për mjedisin, turizmin, akuakulturën dhe organet përgjegjëse për zonat e mbrojtura detare dhe monitorimin e ujërave detare;
m) Drejton e bashkërendon punën me ministritë e linjës për të gjitha proceset integruese në Bashkimin Evropian, për sa i përket sektorit të ujit.
3. Agjencia ka këto përgjegjësi dhe detyra për menaxhimin e sektorit të ujit: 
a) Planifikon, ekzekuton, kontrollon punën dhe garanton që produktet apo shërbimet janë të duhurat, në kohën e duhur, brenda buxhetit e në sasinë dhe në cilësinë e kërkuar:
 i. duke integruar kërkesat për realizimin e një produkti optimal, të qëndrueshëm e të sigurt, në përputhje me standardet dhe praktikat më të mira ndërkombëtare; 
ii. duke analizuar progresin, vlerësuar devijimet nga objektivat, standardet dhe planin e menaxhimit, si dhe duke menaxhuar ndryshimet e nevojshme në program dhe në burime.
b) Harton e ndjek zbatimin e të gjitha planeve të menaxhimit të kërkuara nga ligji, në bashkëpunim me zyrat e administrimit të baseneve lumore, strukturat shtetërore përgjegjëse, sipas legjislacionit në fuqi, si dhe në bashkëpunim me aktorët e tjerë;
c) Kryen analizën e karakteristikave dhe vlerësimin e ndikimit të aktivitetit njerëzor për çdo trup ujor në basen, për të përcaktuar statusin e trupave ujorë sipërfaqësorë dhe nëntokësorë, si dhe përditësimet e tyre për çdo rajon të basenit lumor apo pjesë të një baseni lumor ose liqenor ndërkombëtar, që ndodhet në territorin e Republikës së Shqipërisë;
ç) Harton programin e monitorimit të statusit të ujërave sipërfaqësore dhe nëntokësore për çdo rajon të basenit lumor, me qëllim vlerësimin e statusit të trupave ujorë;
d) Kryen analizën e tendencës afatgjatë të përqendrimeve të substancave prioritare, të përcaktuara si të tilla, në përputhje me ligjin nr. 29/2024, “Për burimet ujore”, të ndryshuar, që kanë prirjen të grumbullohen në sedimente ose biotë, duke u bazuar në rezultatet e monitorimit të statusit të ujërave sipërfaqësore;
dh) Identifikon burimet ujore të ndikuara apo që mund të ndikohen nga ndotja e shkaktuar nga nitratet me origjinë bujqësore;
 e) Identifikon e propozon elementet e cilësisë për klasifikimin e statusit ekologjik të lumenjve, liqeneve, ujërave transitore, ujërave bregdetare dhe trupave ujorë sipërfaqësorë artificialë dhe tepër të modifikuar;
 ë) Identifikon rastet kur ndotjet e përqendruara mund të rrezikojnë arritjen e objektivave të cilësisë mjedisore;
f) Menaxhon dhe koordinon procesin e planifikimit, zbatimit dhe monitorimit të nismave/projekteve/programeve për administrimin e burimeve ujore në bashkëpunim me ministritë e linjës, institucionet qendrore e vendore, donatorë dhe partnerë të tjerë zhvillimorë;
g) Siguron koordinimin e përgjithshëm të organeve të administrimit të burimeve ujore, njësive të vetëqeverisjes vendore, organeve dhe strukturave përgjegjëse të ministrive, institucioneve shtetërore e aktorëve përkatës për marrjen e masave dhe zbatimin e legjislacionit në sektorin e ujit;
gj) Koordinon veprimtaritë e hartimit të planeve të menaxhimit të riskut nga përmbytjet me autoritetet e tjera, me fokus përmirësimin e efikasitetit, shkëmbimin e informacionit, përgatitjen e hartave, analizimin e skenarëve dhe sigurimin e sinergjive dhe përfitimeve të përbashkëta, duke synuar arritjen e objektivave mjedisorë;
h) Kryen vlerësimin e statusit të ujërave detarë dhe harton programin e monitorimit, duke përdorur metodologji, të cilat janë në harmoni me ato shteteve të tjera, me të cilat Shqipëria ndan sovranitetin mbi këto ujëra, për të mundësuar koherencën e krahasueshmërinë e rezultateve.
4. Agjencia ka këto përgjegjësi dhe detyra operacionale në sektorin e ujit: 
a) Planifikon, zbaton, ndjek, garanton optimizimin e përdorimit të burimeve njerëzore, materialeve, aseteve të nevojshme për kryerjen e proceseve të punës për menaxhimin e burimeve ujore;
b) Realizon të gjitha proceset e punës, pjesë e ciklit të menaxhimit të integruar të burimeve ujore, si dhe bashkërendon e kontrollon punën e zyrave të administrimit të baseneve lumore;
c) Ndjek zbatimin e programeve të masave të përcaktuara në planet e menaxhimit të baseneve lumore për ujërat sipërfaqësore dhe nëntokësore;
ç) Ndjek zbatimin e proceseve të punës lidhur me burimet ujore nga ministritë përkatëse dhe bashkëpunon me to, sipas detyrimeve e kërkesave specifike të kuadrit ligjor;
d) Kryen të gjitha veprimet përgatitore në lidhje me materialet që do të paraqiten për shqyrtim në mbledhjet e KKTU-së, brenda fushës së përgjegjësisë që ka ky organ lidhur me menaxhimin e burimeve ujore, sipas përcaktimeve të ligjit nr. 29/2024, “Për burimet ujore”, të ndryshuar, duke koordinuar marrëdhëniet me sekretariatin teknik të Këshillit Kombëtar të Territorit dhe Ujit, sipas legjislacionit për planifikimin dhe zhvillimin e territorit; 
dh) Pranon kërkesat dhe shqyrton dokumentacionin tekniko-ligjor të paraqitur nga subjektet fizike dhe juridike, që kërkojnë miratim në parim, për nisjen e një procedure koncesioni, për leje apo autorizim për përdorim burimi ujor, si dhe bën propozimet përkatëse në Këshillin Kombëtar të Territorit dhe Ujit ose në Këshillin e Basenit Lumor, sipas kompetencave të përcaktuara në legjislacionin në fuqi për miratimin e veprimtarisë përkatëse;
e) Miraton kërkesat për autorizime apo leje për veprimtari të caktuara, sipas përcaktimeve në ligjin nr. 29/2024, “Për burimet ujore”, të ndryshuar;
ë) Ndjek dhe monitoron zbatimin e kushteve e të kritereve të përcaktuara në lejet/autorizimet e dhëna për përdorimin e ujit, si dhe ndërmerr masat ndaj subjekteve që gjenden në shkelje;
f) I propozon KKTU-së dhe/ose KBL-së rishikimin, rinovimin, ndryshimin, transferimin, pezullimin, revokimin e lejeve apo të autorizimeve;
 g) Siguron mbledhjen e të ardhurave nga tarifat e përdorimit të ujit dhe pagesat për shpenzimet administrative, nëpërmjet zyrave të administrimit të baseneve lumore apo marrëveshjeve me të tretë dhe i derdh në buxhetin e shtetit;
gj) Merr pjesë, nëpërmjet dhënies së mendimit, në çdo procedurë për vlerësimin e ndikimit mjedisor apo vlerësimin strategjik mjedisor, kur veprimtaria dhe instalimi i propozuar kanë ndikim në burime ujore;
h) Merr pjesë në procedurat e dhënies së lejeve mjedisore, të cilat kanë ndikim në burime ujore, duke përcaktuar kërkesat e veta, me qëllim arritjen e objektivave të cilësisë mjedisore, të përcaktuar në përputhje me ligjin nr. 29/2024, “Për burimet ujore”, të ndryshuar, lidhur me kontrollin e ndotjes së ujërave;
i) Mbledh, strukturon, përpunon, administron dhe publikon të dhëna sasiore e cilësore mbi burimet ujore dhe i vë ato në dispozicion të institucioneve, në përputhje me kuadrin ligjor përkatës;
j) Promovon rëndësinë e burimeve ujore, nxit pjesëmarrjen e përdoruesve të burimeve ujore dhe komunitetit në përdorimin e qëndrueshëm të ujit, përmes fushatave ndërgjegjësuese, botimeve, publikimeve, konferencave, seminareve, forumeve apo konsultimeve.
5. Zyra e Administrimit të Basenit Lumor (ZABL), mbështetur në detyrat e përcaktuara në ligj, ka këto detyra administrative dhe kompetenca territoriale: 
a) Në lidhje me Këshillin e Basenit Lumor (KBL): 
i. ushtron funksionet e sekretariatit teknik dhe organizon mbledhjen e KBL-së; 
ii. i propozon KBL-së rishikimin, ndryshimin, pezullimin, revokimin e lejeve apo të autorizimeve; 
iii. përfaqëson Këshillin e Basenit Lumor në çështjet gjyqësore.
b) Ndjek zbatimin e vendimeve të AMBU-së, KKTU-së dhe KBL-së, si dhe përmbushjen e detyrimeve financiare të përdoruesve të burimeve ujore brenda basenit përkatës, pavarësisht nga organi që ka miratuar veprimtarinë;
c) Merr iniciativa për ndërgjegjësimin e përdoruesve të ujit lidhur me procesin e formalizimit;
ç) Mbledh të dhëna dhe informacione në nivel baseni në kuadër të hartimit të planeve të menaxhimit të baseneve lumore;
d) Harton inventarin sasior e cilësor të burimeve ujore në nivel baseni, duke i përditësuar periodikisht;
dh) Përgatit raporte dhe jep opinione për burimet ujore në nivel baseni, bazuar në rezultatet e monitorimeve të kryera ndaj përdoruesve të burimeve ujore;
e) Hedh të dhënat në Regjistrin Kombëtar të Licencave, Autorizimeve dhe Lejeve lidhur me lejet/autorizimet e përdorimit të burimeve ujore të lëshuara nga KBL-ja përkatëse.
IV. DISPOZITA KALIMTARE DHE TË FUNDIT
1. Deri në momentin e fillimit të funksionimit të plotë të Agjencisë, sipas përcaktimeve të këtij vendimi, Agjencia vijon funksionimin sipas strukturave dhe organikave aktuale të miratuara.
[bookmark: _GoBack]2. Vendimi nr. 221, datë 26.4.2018, i Këshillit të Ministrave, “Për organizimin dhe funksionimin e Agjencisë së Menaxhimit të Burimeve Ujore”, i ndryshuar”, shfuqizohet.
3. Ngarkohen Agjencia e Menaxhimit të Burimeve Ujore dhe zyrat e administrimit të baseneve lumore për zbatimin e këtij vendimi.
Ky vendim hyn në fuqi pas botimit në Fletoren Zyrtare.

ZËVENDËSKRYEMINISTËR

